登絳州富公嵩巫亭示同行者
作者：歐陽修
朝代：宋

paragraphs: 羣峯擁軒檻，竹樹陰漠漠。
公胡苦思山，規構自心作。
惟予愛山者，初仕即京洛。
嵩峯三十六，終日對高閣。
陰晴無朝暮，紫氣常浮泊。
雄然九州中，氣象壓寥廓。
亦嘗步其巔，培塿視四岳。
其後竄荆蠻，始識峽山惡。
長江瀉天來，巨石忽開拓。
始疑茫昧初，渾沌死鎸鑿。
神功夜催就，萬仞成一削。
尤奇十二峯，隱見入冥邈。
人蹤斷攀緣，異物定所託。
顧瞻但徘徊，想像逢綽約。
嵩山近可愛，泉石吾已諾。
終其以幽人，白首老雲壑。
荆巫惜遐荒，詭怪杳難貌。
至今清夜思，魂夢輒飛愕。
偶來玩茲亭，塵眼刮昏膜。
況逢秋雨霽，濃翠新染濯。
峯端上明月，且可留幽酌。